En qualsevol relació sexual és imprescindible cuidar-te i cuidar també la o les persones amb qui tenim la relació.
Això implica parlar dels riscos que es volen assumir.
Per poder decidir hem d'estar ben informats i informades: hem de conèixer els mètodes anticonceptius i què són les infeccions de transmissió sexual i com es contagien.
També hem de saber com actuar en cas de possible embaràs o infecció.
El risc d'embaràs es dona, sobretot, quan una persona amb penis i una persona amb vagina tenen sexe amb penetració vaginal.
Els mètodes anticonceptius ens permeten tenir aquest tipus de relacions sexuals evitant el risc d'embaràs.
Hi ha molts tipus de mètodes anticonceptius, amb característiques diferents, així que per saber quin és el més recomanat per a cadascú, cal coneixe'ls.
Els preservatius (femenins i masculins) són l'únic mètode anticonceptiu que a més evita les infeccions de transmissió sexual.
N'hi ha de diversos tipus i materials.
Altres mètodes anticonceptius són hormonals (píndoles, pegats...), de barrera (com el DIU o el diafragma) o quirúrgics.
Finalment, s'ha de recordar que la marxa enrere no és un mètode anticonceptiu.
Abans de l'ejaculació surt líquid preseminal, que neteja i lubrica, i aquest líquid també conté espermatozous.
Per tant, encara que el noi pugui controlar l'ejaculació, fer ús de la marxa enrere no ens garanteix evitar l'embaràs.
I a més, es gaudeix menys, ja que hem d'estar pendents d'això!
Quan es tenen relacions sexuals, cal cuidar-se, però de vegades passen coses (com que se'ns trenca el preservatiu, utilitzem la marxa enrere d'imprevist...) i s'ha d'actuar després de la relació sexual.
L'anticoncepció d'emergència (pastilla de l'endemà) i l'avortament permeten gestionar a posteriori aquests riscos.
L'anticoncepció d'emergència s'utilitza per evitar un possible embaràs en el cas d'una relació sexual amb penetració vaginal amb risc, ja sigui perquè s'ha trencat un condó o perquè no s'han fet servir mètodes anticonceptius.
L'anticoncepció d'emergència no és un mètode anticonceptiu, però ens ajuda a evitar embarassos.
És una pastilla gratuïta que podem adquirir als centres de salut i s'ha de deixar ben clar que no hi ha un màxim de vegades que es pot fer servir.
Això sí, només és efectiva durant les 72 hores de després del coit.
L'avortament és un dret i és gratuït.
Les dones poden decidir avortar lliurement sempre que siguem majors d'edat.
Les menors d'edat per fer-ho necessiten el consentiment de les seves mares, pares o tutors legals.
Així com la prevenció d'embarassos és un assumpte que només afecta les persones heterosexuals, el risc d'infecció afecta tothom.
Les infeccions de transmissió sexual (ITS) es transmeten de persona a persona quan es tenen relacions sexuals sense protecció.
Potser la més coneguda és el VIH/SIDA, però no és la més freqüent: l'herpes, la gonorrea i el papil·loma són més habituals.
La majoria d'ITS es transmeten quan alguns fluids del cos (sang, fluix vaginal, semen) entren en contacte amb una porta d'entrada (anus, vagina, gland, boca).
Les pràctiques que comporten més risc de transmissió d'ITS es basen en la penetració, especialment l'anal i la vaginal.
Sempre podem protegir-nos utilitzant preservatius (masculí o femení), i guants i quadres de làtex.
Recordeu que no tots els mètodes anticonceptius protegeixen de les ITS!
Si es detecten a temps la majoria d'infeccions es poden tractar.
Moltes persones tindran alguna infecció de transmissió sexual al llarg de la vida, així que és molt important cuidar-se i fer-se les proves d'infeccions.
A més, quan es detecta una infecció també és important cuidar les persones amb les quals s'han tingut relacions sexuals i avisar-les per si es volen fer una prova o una revisió mèdica.
Cal tenir present que tenir una ITS no implica deixar de tenir relacions sexuals: els preservatius masculí i femení permeten gaudir del sexe sense por a transmetre malalties.
Com veieu, en la sexualitat pràcticament tot és cuidar-se i tenir cura de les altres persones!